Fotballspiller utvist for å ha sparket kattunge
I et 4. divisjonsoppgjør i Østfold Fotballkrets ble en spiller forbannet da en kattunge kom inn på banen mellom 16-meteren og sidelinjen for andre gang. - Han hadde rett og slett sparket katten. Selv om man ligger under, må man klare å beherske seg. Dette bør få en konsekvens for spilleren, man skal ikke oppføre seg sånn, sier treneren til motstanderlaget til VG Nett. Han var ikke selv vitne til episoden, men ble forbannet da han hørte hva som hadde skjedd. Hoveddommeren valgte - etter å ha konferert med sin assistentdommer - å gi spilleren rødt kort. Det har ikke lyktes VG Nett å komme i kontakt med dommeren, men den andre assistentdommeren bekrefter episoden. - Jeg vet ikke hvor mye jeg kan si om hendelsen, men det er riktig at spilleren sparket til katten og at dommeren viste ham ut etter å ha konferert med den andre assistentdommeren, sier han til VG Nett.Et styremedlem i motstanderklubben forteller at publikum på stadion ble forfjamset. Selv trodde han spilleren bare skulle fleipe da han tok sats mot kattungen. - Jeg synes det var en veldig uheldig situasjon. Det skal sies at han hadde sagt unnskyld til noen av tilskuerne på vei ut av banen, og han skjønte vel selv at han hadde gjort noe dumt. Hadde det skjedd andre steder er det jo ikke umulig at det ville kommet en anmeldelse, det er jo dyreplageri så det holder, sier han. - Kommer dere til å levere noen rapport eller anmeldelse på episoden? - Det ble snakket litt om det etter kampen, men det har vi ikke tatt noen avgjørelse på ennå. Vi har tatt kontakt med klubben hans for å høre hvilke synspunkter de har på saken. - Det var ingen som visste hvem som eier katten, men den er observert der tidligere i uka. Den er vel inspirert av det gode spillet vårt den også.Daglig leder i klubben til den utviste spilleren har fått situasjonen fra fredagens kamp referert. - Dette handler om en frustrert spiller som reagerte spontant uten å tenke seg om. Jeg kjenner spilleren, og han er ingen dyreplager. Det er en ordentlig gutt, og dette må vi nok skrive på kontoen for frustrasjon, sier han til VG Nett. Mandag vil han ta saken opp med trener og lagleder som var tilstede. - Vi skal se på dommerrapporten og hva som står der. Klubben får vel en utvisningsrapport på mandag. VG Nett har vært i kontakt med den aktuelle spilleren som ikke ønsker å kommentere saken.
Da en liten kattunge kom inn på banen for andre gang, skal 4. divisjonsspilleren ha sparket til dyret. Det førte til rødt kort.